**ლექცია 1**

**ეთნიკური და რელიგიური უმცირესობის ცნებები. მათი უფლებები და გარანტიები**

1. ცნებები და მათი განსაზღვრებები

ეთნიკური ჯგუფი (Ethnic Group) **–** ადამიანთა ერთობა, რომლის წევრებსაც აქვთ საერთო ისტორიული მეხსიერება და სა­ერთო წარმომავლობის მითი. ეთნიკურ ჯგუფს აქვს სხვებისაგან განსხვავებული, სპე­­ფიკური კულ­ტუ­რა.

80-იანი წლების შუა ხანებიდან, როცა გამოქვეყნდა ბრიტანელი სოციოლოგის ენტონი დ. სმიტის (Antony Smith) ნაშრომები, პოპულარული გახდა ეთნიეს (Ethnie) - ცნე­ბა. სმიტის აზრით, *ეთნიე* იგივეა, რაც *ეთნი­კუ­რი ჯგუფი,* იგი შეიძ­ლე­ბა მიჩ­ნე­ულ იქ­ნას ნაციის წინამორბედ ფორმად, ნაციის წინარე ეპოქის საკა­ცობ­რიო მრავალფე­როვ­ნების ძირითად კულტურულ ერთეულად. შესაბამისად, ნა­ცია ძველი ეთნიეს თანამედ­რო­ვე ვერსიაა, რომელიც მისი განვითა­რე­ბის შედეგად ყალიბდება.

ეთნოსი (Ethnos) **–** ბერძნული სიტყვიდან *eth­nos*, რაც ნიშნავს “ხალხს”. ის, ჩვეულებრივ, გამოიყენებოდა არა­ბერ­ძენი ხალხის, უცხოელების აღსანიშნავად. მოგვიანო პერი­ოდ­ის ლათინურ-კათოლიკურ სივრცეში მას დაემატა კი­დევ ერთი მნიშვნელობა - წარმართები. მკვლევართა ნაწილი ეთნოსს გან­მარ­ტავს როგორც განსაზღვრულ ტერი­ტო­­რიაზე ისტორიულად ჩამოყა­ლიბებულ მტკიცე ერ­თო­ბას, რომელსაც აქვს საერთო, სტა­ბილური მახასიათებ­ლე­ბი: ენა, კულტურა, ფსიქიკა, ერთიანობის განცდა. სხვები ეთნოსის მთავარ მა­­ხა­სიათებლებად ფსიქოლოგიურ მსაზღვრელებს მიიჩნევენ: თვი­თ­­შეგნებას (იდენტობა) და ქცევის სტერეოტიპებს. ეთნოსი შეიძლება ასევე განისაზ­ღ­ვ­როს როგორც ინდივიდთა მტკი­ცე ერთობა, დამყარებული სა­ერ­თო წარმომავლობაზე, ისტორიაზე, ენასა და კულტურაზე.

ნაცია (Nation) - **ერი** -სამეცნიერო ლიტერატურაში ამ ცნების მრა­ვალი განსაზღვრება არსებობს. სიტყვა *ნაცია* ლათინური წარ­მო­შობისაა და მომდინარეობს სიტყვიდან *native*. ფართო გაგებით, ნაცია - ეს არის იმ ხალხის ერთობა, რომელსაც აქვს საერთო ის­ტორიული მეხსიერება და საერთო წარმომავლობის მითი. მათ სწამთ, რომ აერთიანებთ საერთო სისხლი, ენა, კულტურა, რელიგია და სხვა ფაქტორები. როგორც უოლკერ კონორი (W.Connor) აღნიშ­ნავს, “ნაციას საფუძვლად უდევს ფსიქოლოგიური კავშირები, რო­მელიც აერთიანებს ერთი ჯგუფის წევრებს და მიჯნავს მათ ყველა სხვა არაწევრისაგან”. ნაციის ი.სტალინისეული განსაზღვრების თა­ნახმად, ეს არის ხალხის ისტორიული, სტაბილური ერთობა, რო­მელ­საც ახასიათებს საერთო ენა, საერთო ტერიტორია, საერთო ეკონომიკური ცხოვრება, საერთო ფსიქოლოგია, რომელიც გამოიხა­ტება საერთო კულტურაში. ნაცია არსებობს მხოლოდ მაშინ, თუ ერთ­დროულად არსებობს ყველა ეს ფაქტორი.

დღეს ბევრი მკვლევარი იზიარება შეხედულებას ნაციაზე, რო­გორც წარმოსახვით საზოგადოებაზე, რომელსაც აქვს საერთო ტერი­ტორია, ენა და კულტურა (ე. გელნერი, ბ. ანდერსონი და სხვ.). ეს წარმოსახვითობა მიიღწევა საერთო კულტუ­რის გავრცელებითა და გადაცემით (ჰომოგენიზაციის პროცესი), რომე­ლიც წარმოშობს ნაციონალურ იდენტობას – ერთობისადმი მიკუთვ­ნებუ­ლობის განცდას. ნაციას ხშირად განსაზღვრავენ როგორც “მეხსიერებაზე და­ფუძ­ნებულ ერთობას” (“community of memory”), ან მნემონიკურ ერ­თობას. ასეთი ერთობის სიმყარე დამოკიდებულია წარსულის შეთანხმებულ, აღიარე­ბულ ინტერპრეტაციაზე, რომელიც, ამავე დროს, და­კავშირებულია შესაძლო და სასურველი მომავლის სურათთან.

ქართულ ენაში *ნაციის* ცნება ხშირად **ერის** სინონიმური მნიშვნელობით გამოიყენება, რომელიც განიმარტება როგორცადამიანთა ისტორიულად ჩამოყალიბებული მყა­რი ერ­თობა, დამყარებული საერთო წარმომავლობაზე, კულტურაზე, თანაცხოვრების გამოცდილებასა და კომუნიკაციაზე. ერი ყალიბ­დე­ბა კონკრეტული ეთნოსის საფუძველზე, თუმ­ცა შესაძლოა მო­ი­ცავდეს სხვა ეთნიკური ჯგუფებსაც. სა­მეც­ნიერო ლიტერატურაში და, განსაკუთრე­ბით, მასობრივ ცნო­ბიერებაში ერი ასოცირდება სახელმწიფოსთან და სახელმწი­ფო­ებრივ სუვერენიტეტთან. დამოუკიდებელი სახელმ­წი­ფო არის ერის განვითარების უმაღლესი ეტაპი და ყველა ნაცია მი­­ილ­ტვის სახელმწიფოებრიობის ჩამოყალიბებისკენ. ეს შეხედუ­ლე­ბა, გარკვეულწილად, უკავშირდება „ერი-სახელმწიფოს“ ცნე­ბას. ავ­ტორთა ნაწილი არ მიიჩნევს გარდაუვალ აუცილებ­ლობად ერის სახელმწიფოებრივ ფორმირებას და გა­მოყოფს ე.წ. კულ­ტურულ ერებს, რომელთაც არ გა­აჩ­ნიათ საკუ­თა­რი სახელ­მწიფო­ებრივი ერთეულები და არ ისწრაფ­ვიან მისი შექმნისკენ. ერების ისტორიული სწრაფვა სახელმწიფო­ებ­რი­ობ­ის ჩამოყა­ლი­ბე­ბისკენ გამოიწვია როგორც მათი წარმომად­გენ­ლების სურ­ვილმა, გათავისუფლებულიყვნენ უცხო ნაციონა­ლუ­­რი ჯგუ­ფე­ბის ბატონობისგან, ასევე გარკვეული ეთნოსების მის­წრა­ფე­ბამ, განევრცოთ საკუთარი მმართველობა სხვა ეთნიკურ ჯგუ­­ფებზე.

**ეთნიკურობა/ეროვნება** - ამ ტერმინით აღინიშნება ჯგუფები, რომელთაც აქვთ საერთო ნორმები, რწმენა-წარმოდგენები, შეხედულებები. ხშირად, როცა ამ სიტყვას უმრავლესობის წარმომადგენლები იყენებენ, იგი აღნიშნავს უმცირესობად მიჩნეულ ჯგუფ(ებ)ს, რომელთა მიმართ უმრავლესობას გარკვეული დამოკიდებულება აქვს. მეორე მხრივ, თავად უმცირესობის წარმომადგენლების მიერ აღნიშნული ტერმინის გამოყენება ასახავს საკუთარი განსხვავებულობის თვითაღქმას. შესაბამისად, ტერმინს შეიძლება თანაბრად ჰქონდეს როგორც გამაერთიანებელი (ჯგუფი, გაერთიანებული საერთო მახასიათებლებით), ასევე გამყოფი (ჯგუფი, რომელიც სხვებისგან განსხვავებულია) მნიშვნელობა. ეს დამოკიდებულია იმაზე, თუ ვინ მიმართავს ამ ტერმინს, რისთვის და რა კონტექსტში. თუ პირველი მნიშვნელობით იგი ერთმანეთთან აკავშირებს კონკრეტული ჯგუფის წევრებს, მეორე შემთხვევაში იგი შეიძლება სტერეოტიპიზაციის საფუძველი გახდეს (Cultural Theory. The Key Concepts. Andrew Edgar, Peter Sedgwick (eds.). Routledge, 2008, p. 114).

**უმცირესობა** - სოციალური ჯგუფი, რომელიც რაოდენობრივად ნაკლებია საზოგადოების სხვა ჯგუფებთან შედარებით. არცთუ იშვიათად, ტერმინი აღნიშნავს ამ ჯგუფის დაქვემდებარებულ ან მარგინალურ მდგომარეობას, არათანაბარ უფლებებს, ძალაუფლების არქონას და სტერეოტიპულ წარმოდგენებს უმრავლესობის მხრიდან. მკვლევართა ნაწილი საუბრობს „უმრავლესობის ტირანიაზე“, რაც გულისხმობს უმცირესობის უფლებების დათრგუნვას „უმრავლესობის აზრის“ სახელით (Cultural Theory. The Key Concepts. Andrew Edgar, Peter Sedgwick (eds.). Routledge, 2008, p. 114).

უმცირესობად ყოფნა ყოველთვის არ არის განპირობებული რიცხობრივი სიმცირით, ზოგჯერ ის შეიძლება ჯგუფის სპეციფიკური კულტურული და სოციალურ-ეკონომიკური თავისებურებებით იყოს გამოწვეული, მას ემყარება ფასეულობათა სისტემა და ცხოვრების წესი, რომელიც განსხვავებული ან, ზოგჯერ, შეუთავსებელიც კი არის გაბატონებული ჯგუფის კულტურასთან. სამეცნიერო ლიტერატურაში „უმცირესობის“ სახელით აღნიშნავენ 4 სხვადასხვა ჯგუფს: 1) ავტოქტონ, ადგილობრივ (ინდიგენურ) მოსახლეობას, რომელიც ქვეყნის უძველესი მოსახლეობის შთამომავალია; 2) ტერიტორიულ უმცირესობებს - კონკრეტულ ტერიტორიაზე ხანგრძლივად მცხოვრებ ჯგუფებს; 3) არატერიტორიულ უმცირესობებს, რომლებიც არ არიან დაკავშირებული კონკრეტულ ტერიტორიასთან (მაგალითად, მომთაბარეები); 4) იმიგრანტებს (იუნესკოს გზამკვლევი ინტერკულტურული განათლებისათვის).

აქვე უნდა აღვნიშნოთ, რომ არ არის ადვილი ავტოქტონური/ინდიგენური მოსახლეობის განსაზღვრა. მის მახასიათებლებად მიიჩნევენ: ა) ჯგუფის წევრთა თვითიდნტიფიკაციას ინდიგენურ მოსახლეობად; ბ) ასეთად მათ იდენტიფიკაციას სხვების მიერ; გ) მჭიდრო კავშირს კონკრეტულ ტერიტორიასთან/მიწასთან და სპეციფიკურ დამოკიდებულებას გარემოსთან/ბუნებასთან; დ) ძირითადისაგან განსხვავებული სოციალური, ეკონომიკური, კულტურული და პოლიტიკური ინსტიტუტებისა და მათი მარეგულირებელი ტრადიციების არსებობა (იუნესკოს გზამკვლევი ინტერკულტურული განათლებისათვის).

განასხვავებენ ტრადიციულ და ახალ უმცირესობებს. პირველში იგულისხმება ჯგუფები, რომელთაც ამა თუ იმ ტერიტორიაზე/ქვეყანაში/სახელმწიფოში ხანგრძლივი ტრადიცია და გამოცდილება აქვთ. ახალ უმცირესობებად კი იმ ჯგუფებს მიიჩნევენ, რომლებიც გლობალიზაციის თანამდევი მიგრაციის პროცესში ჩნდებიან სხვადასხვა ქვეყანაში.

**უმცირესობის კულტურა** - რიცხობრივად მცირე ან მარგინალური ჯგუფის კულტურა, რომელიც განსხვავებულია გაბატონებული - უმრავლესობის კულტურისაგან. უმცირესობის კულტურის სიცოცხლისუნარიანობა დამოკიდებულია თვით უმცირესობის სოციალურ და ეკონომიკურ სტატუსზე, რადგან კულტურული ფასეულობები იერარქიზებულია - ზოგი მათგანი გაბატონებულია, ზოგი - მარგინალიზებული.

დღეს საზოგადოებათა კულტურული კომპოზიცია სულ უფრო მრავალფეროვანი და რთული ხდება ერთი ქვეყნიდან მეორეში მიგრაციული პროცესების, სოფლებიდან ქალაქებისკენ მოსახლეობის მოძრაობის გამო. ეს ახალი გამოწვევების წინაშე აყენებს სხვადასხვა ქვეყნის საგანმანათლებლო პოლიტიკას და სისტემას.

**მულტიკულტურალიზმი** (მრავალკულტურულობა) აღნიშნავს საზოგადოების მრავალფეროვნებას - ეთნიკურს, ნაციონალურს, ლინგვისტურს, რელიგიურს, სოციალურს, ეკონომიკურს.

**ინტერკულტურალიზმი -** ეს ტერმინი აქცენტს აკეთებს არა თვითონ მრავალფეროვნების არსებობის ფაქტზე, არამედ სხვადასხვა ეთნიკური, კულტურული, რელიგიური, ლინგვისტური ჯგუფის ურთიერთქმედებაზე და საერთო გამოცდილების დაგროვებაზე დიალოგისა და ურთიერთპატივისცემის გზით.

ამ ორი ტერმინის შესაბამისად, არსებობს ორი მიდგომა: **მულტიკულტურული** და **ინტერკულტურული განათლება**. **პირველი** ემყარება სხვა კულტურების შესწავლას მათდამი პატივისცემისა და ტოლერანტობის აღზრდის მიზნით. **მეორე** გულისხმობს ნაბიჯების გადადგმას პასიური თანაარსებობიდან მრავალკულტურულ საზოგადოებაში თანაცხოვრებისკენ, ურთიერთგაგების, პატივისცემის, სხვადასხვა კულტურულ ჯგუფს შორის დიალოგის გზით.

ინტერკულტურული განათლება არ არის სასწავლო პროგრამის უბრალო დანამატი, იგი მოიცავს მთლიანად სასწავლო გარემოს, სასკოლო და საუნივერსიტეტო გარემოს, მასწავლებელთა განათლებას და შემდგომ მომზადებას, სწავლების მეთოდებს, მოსწავლეთა/სტუდენტთა ჩართულობას, სასწავლო მასალებით უზრუნველყოფას, უმცირესობათა ენების, კულტურის, ისტორიის შესწავლას.

ინტერკულტურული განათლება 4 ძირითად პრინციპს ემყარება:

1. **ცოდნის სწავლება (Learning to know)** - ინფორმაციის მიღების გზით საბაზისო ცოდნისა და უნარების ჩამოყალიბება;
2. **სწავლება იმისა, თუ როგორ ვაკეთოთ (Learning to do)** - კონკრეტული ამოცანების თავის გართმევის უნარის ჩამოყალიბება, რაც შესაძლებელს ხდის კომუნიკაციას სხვადასხვა კულტურულ ჯგუფს შორის; ეს ხელს შეუწყობს ახალგაზრდებს, განსაზღვრონ საკუთარი ადგილი საზოგადოებაში;
3. **ერთად ცხოვრების სწავლება (Learning to live together)** - სხვა ხალხებისა და კულტურების გაგება, კულტურული მრავალფეროვნების, პლურალიზმის პატივისცემა; მოსწავლემ/სტუდენტმა უნდა შეიძინოს ცოდნა, უნარები და ფასეულობები, რომლებიც ჩამოუყალიბებს სოლიდარობას სხვა ინდივიდებთან და ჯგუფებთან.
4. **არსებობის სწავლება (Learning to be)** - პიროვნების განვითარება, მისი ავტონომიურობისა და პასუხისმგებლობის ჩამოყალიბება; განსხვავებულად ყოფნის უფლების აღიარება; იდენტობის გრძნობის გაძლიერება (იუნესკოს გზამკვლევი ინტერკულტურული განათლებისათვის).

**2. უფლებები და გარანტიები**

**საქართველოს დამოუკიდებლობის აქტი, 1918 წლის 26 მაისი**

5) საქართველოს დემოკრატიული რესპუბლიკა თავის საზღვრებში თანასწორად უზრუნველყოფს ყველა მოქალაქის სამოქალაქო და პოლიტიკურ უფლებებს, განურჩევლად ეროვნებისა და სქესისა.

6) საქართველოს დემოკრატიული რესპუბლიკა განვითარების თავისუფალ ასპარეზს გაუხსნის მის ტერიტორიაზე მოსახლე ყველა ერს.

*(საქართველოს დემოკრატიული რესპუბლიკის 1921 წლის კონსტიტუცია. ბათუმი, 2011, გვ. 38)*

**საქართველოს კონსტიტუცია. 1921**

**მუხლი 16.**

მოქალაქენი კანონის წინაშე ყველანი თანასწორნი არიან.

**მუხლი 31.**

ყოველი მოქალაქე სინდისის სრული თავისუფლებით სარგებლობს.

მოქალაქის დევნა და მის პოლიტიკურ თუ სამოქალაქო უფლებათა შეზღუდვა სარწმუნოების ან რწმენის გამო არ შეიძლება. ყველას შეუძლია აღიაროს ის სარწმუნოება, რომელიც სურს, ან სარწმუნოება გამოიცვალოს, ან და არც ერთ კულტს არ ეკუთვნოდეს.

სარწმუნოებისა და რწმენის მომიზეზებით მოქალაქეობრივი და პოლიტიკური მოვალეობის ასრულებაზე უარის თქმა არავის შეუძლია, გარდა იმ შემთხვევის, რომელიც ცალკე კანონით იქნება განსაზღვრული.

სარწმუნოებრივი ხასიათის აქტებს არავითარი ზეგავლენა არა აქვს მოქალაქეობრივ უფლებასა და მდგომარეობაზე.

**თავი 4.**

**ეროვნულ უმცირესობათა უფლებანი**

**მუხლი 129.**

არ შეიძლება შეიზღუდოს საქართველოს რესპუბლიკის რომელიმე *ეროვნული უმცირესობის* თავისუფალი სოციალ-ეკონომიკური და კულტურული განვითარება, განსაკუთრებით მისი დედა-ენით სწავლა-აღზრდა და ეროვნულ-კულტურულ საქმეთა შინაური მართვა-გამგეობა.

ყველას აქვს უფლება წეროს, ბეჭდოს და ილაპარაკოს დედა-ენაზე.

**მუხლი 130.**

*ეროვნულ უმცირესობისაგან* შემდგარი ადგილობრივ თვითმმართველობის ერთეულებს (თემი, ერობა, ქალაქი) უფლება აქვთ შეერთდნენ და დააარსონ ეროვნული კავშირი თავის კულტურულ-საგანმანათლებლო საქმეების უკეთ მოსაწყობად და გასაძღოლად კონსტიტუციისა და კანონის ფარგლებში.

*ეროვნულ უმცირესობას*, რომელსაც ასეთი თვითმმართველობის ორგანოები არ მოეპოვება, შეუძლია ამის გარეშეც შეადგინოს ეროვნული კავშირი ამ მუხლში აღნიშნული უფლებითა და კომპეტენციით.

ეროვნულ უმცირესობათა კულტურულ-განმანათლებელ საჭიროებათა დასაკმაყოფილებლად სახელმწიფო და თვითმმართველობათა ბიუჯეტიდან გადაიდება ფინანსური საშუალებები პროპორციულად მცხოვრებთა რაოდენობისა.

**მუხლი 131.**

არ შეიძლება შეიზღუდოს ვისიმე პოლიტიკური ან მოქალაქეობრივი უფლება ეროვნულ კავშირში მონაწილეობისას.

**მუხლი 132.**

ყოველ ეროვნულ კავშირს შეუძლია აღძრას და დაიცვას სასამერთლოს წინაშე ის საქმე, რომელიც ეხება კონსტიტუციითა და კანონით მინიჭებულ ეროვნულ უმცირესობის უფლების დარღვევას.

**მუხლი 133.**

საქართველოს რესპუბლიკის ყოველ მოქალაქეს თანასწორი უფლება აქვს მიიღოს სახელმწიფო, სამოქალაქო, სამხედრო და საქალაქო თუ საერობო სამსახური.

**მუხლი 134.**

ეროვნულად ნარევი ადგილობრივი მმართველობა ვალდებულია სწავლა-განათლებისათვის გადადებული თანხით დააარსოს საკმაო რიცხვი სკოლების და კულტურულ-განმანათლებელ დაწესებულებისა მოქალაქეთა ეროვნულ შემადგენლობის პროპორციის მიხედვით.

**მუხლი 135.**

ეროვნულ უმცირესობის სკოლაში სწავლება წარმოებს ბავშვის სალაპარაკო ენაზე.

**მუხლი 136.**

ადგილობრივი მმართველობსი ფარგლებში, სადაც ერთი რომელიმე ეროვნული უმცირესობა აღემატება ყველა მოქალაქეთა 20%-ს, ამ ეროვნულ უმცირესობის მოთხოვნით მსჯელობა და საქმის წარმოება სახელმწიფო და საზოგადოებრივ დაწესებულებებში შემოღებულ უნდა იქნეს სახელმწიფო ენასთან ერთად მის დედაენაზედაც.

**მუხლი 137.**

არაქართველ დეპუტატს, რომელმაც სახელმწიფო ენა საკმაოდ არ იცის, შეუძლია პარლამენტში სიტყვა წარმოსთქვას დედა-ენით, რომლის სწორ თარგმანს წინასწარ წარუდგენს პარლამენტის პრეზიდიუმს. დაწვრილებით წესს განსაზღვრავს კანონი.

**საქართველოს კონსტიტუცია. 1995**

**მუხლი 14**

ყველა ადამიანი დაბადებით თავისუფალია და კანონის წინაშე თანასწორია განურჩევლად რასისა, კანის ფერისა, ენისა, სქესისა, რელიგიისა, პოლიტიკური და სხვა შეხედულებებისა, ეროვნული, ეთნიკური და სოციალური კუთვნილებისა, წარმოშობისა, ქონებრივი და წოდებრივი მდგომარეობისა, საცხოვრებელი ადგილისა (გვ. 5).

**მუხლი 19**

1. ყოველ ადამიანს აქვს სიტყვის, აზრის, სინდისის, აღმსარებლობისა და რწმენის თავისუფლება.

2. დაუშვებელია ადამიანის დევნა სიტყვის, აზრის, აღმსარებლობის ან რწმენის გამო, აგრეთვე მისი იძულება გამოთქვას თავისი შეხედულება მათ შესახებ.

3. დაუშვებელია ამ მუხლში ჩამოთვლილ თავისუფლებათა შეზღუდვა, თუ მათი

გამოვლინება არ ლახავს სხვათა უფლებებს (გვ. 6).

**მუხლი 26**

3. დაუშვებელია ისეთი საზოგადოებრივი და პოლიტიკური გაერთიანების შექმნა და საქმიანობა, რომლის მიზანია საქართველოს კონსტიტუციური წყობილების დამხობა ან ძალადობით შეცვლა, ქვეყნის დამოუკიდებლობის ხელყოფა, ტერიტორიული მთლიანობის დარღვევა, ან რომელიც ეწევა ომის ან ძალადობის პროპაგანდას, *აღვივებს ეროვნულ, კუთხურ, რელიგიურ ან სოციალურ შუღლს* (გვ. 8).

**მუხლი 34**

1. სახელმწიფო ხელს უწყობს კულტურის განვითარებას, კულტურულ ცხოვრებაში მოქალაქეთა შეუზღუდავ მონაწილეობას, კულტურული თვითმყოფობის გამოვლინებასა და გამდიდრებას, ეროვნულ და ზოგადსაკაცობრიო ღირებულებათა აღიარებას და საერთაშორისო კულტურულ ურთიერთობათა გაღრმავებას. 2. საქართველოს ყოველი მოქალაქე ვალდებულია ზრუნავდეს კულტურული მემკვიდრეობის დაცვა-შენარჩუნებაზე. კულტურულ მემკვიდრეობას სახელმწიფო იცავს კანონით (გვ. 10).

**მუხლი 38**

1. საქართველოს მოქალაქენი თანასწორი არიან სოციალურ, ეკონომიკურ, კულტურულ და პოლიტიკურ ცხოვრებაში განურჩევლად მათი ეროვნული, ეთნიკური, რელიგიური თუ ენობრივი კუთვნილებისა. საერთაშორისო სამართლის საყოველთაოდ აღიარებული პრინციპებისა და ნორმების შესაბამისად მათ უფლება აქვთ თავისუფლად, ყოველგვარი დისკრიმინაციისა და ჩარევის გარეშე განავითარონ თავიანთი კულტურა, ისარგებლონ დედაენით პირად ცხოვრებაში და საჯაროდ.

2. საერთაშორისო სამართლის საყოველთაოდ აღიარებული პრინციპებისა და ნორმების შესაბამისად, უმცირესობათა უფლებების განხორციელება არ უნდა ეწინააღმდეგებოდეს საქართველოს სუვერენიტეტს, სახელმწიფო წყობილებას,

ტერიტორიულ მთლიანობასა და პოლიტიკურ დამოუკიდებლობას (გვ. 11).

**ნაციონალური, ეთნიკური და ლინგვისტური უმცირესობების უფლებათა გაეროს დეკლარაცია, 1992 წელი**

„სახელმწიფოებმა უნდა იზრუნონ მათ ტერიტორიაზე მცხოვრები უმცირესობების ისტორიაზე, ტრადიციებზე, ენასა და კულტურაზე. უმცირესობათა წარმომადგენლებს უნდა ჰქონდეთ ცოდნის შეძენის თანაბარი შესაძლებლობა“.